**Zákazka s nízkou hodnotou (civilná)**

**podľa § 117 zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov**

**(realizovaná formou výzvy na predkladanie ponúk)**

**Výzva na predkladanie ponúk**

**1. Obstarávateľ**

Názov:                        **Dopravný podnik mesta Žiliny s.r.o.**Sídlo:                          Kvačalova 2, 011 40 Žilina

Obchodný register: Okresný súd Žilina, Oddiel: Sro, Vložka číslo: 3510/L IČO:                           36 007 099

Kontaktná osoba:       Ing. Peter Ďurkovský, oddelenie verejného obstarávania  
Telefón:                      +421415660168  
E-mail:                        [peter.durkovsky@dpmz.sk](mailto:peter.durkovsky@dpmz.sk)

Postup obstarávania: Dopravný podnik mesta Žiliny s.r.o. postupuje pri obstarávaní tejto zákazky ako obstarávateľ vykonávajúci vybrané činnosti v odvetví dopravy podľa § 9 ods. 6 a 7 zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov.

Zákazka je obstarávaná postupom zákazky s nízkou hodnotou (ďalej aj ako „zákazka“) podľa § 117 vyššie cit. zákona.

**2. Názov zákazky**

**Uhlografitové šmýkadlá pre trolejbusy Dopravného podniku mesta Žiliny s.r.o.**

**3. CPV kód predmetu obstarávania**

Spoločný slovník obstarávania (Hlavný slovník):

243118005 Uhlík

**4. Druh zákazky**

Tovar

**5. Predpokladaná hodnota zákazky**

Predpokladaná hodnota všetkých troch častí zákazky spolu: 24 501,00 EUR bez DPH za predpokladanú spotrebu šmýkadiel za 24 mesiacov

-z toho:

1. časť: uhlografitové šmýkadlá pre letnú prevádzku: 20 200,00 EUR bez DPH

2. časť: uhlografitové šmýkadlá pre zimnú prevádzku (hladké, bez drážok): 3 375,00 EUR bez DPH

1. časť: uhlografitové šmýkadlá pre zimnú prevádzku (drážkované): 926,00 EUR bez DPH

**6. Opis predmetu zákazky a jeho technická špecifikácia**

Predmetom zákazky je nákup a dodávka uhlografitových šmýkadiel pre trolejbusy Dopravného podniku mesta Žiliny s.r.o.

Zákazka je rozdelená na nasledovné časti:

1. časť zákazky: uhlografitové šmýkadlá pre letnú prevádzku

2. časť zákazky: uhlografitové šmýkadlá pre zimnú prevádzku (hladké, bez drážok)

3. časť zákazky: uhlografitové šmýkadlá pre zimnú prevádzku (drážkované)

Uchádzač môže predložiť ponuku na ktorúkoľvek časť/časti resp. na všetky časti zákazky.

V Prílohe č. 1 Výzvy na predkladanie ponúk je uvedený opis a technická špecifikácia všetkých troch častí zákazky.

Predpokladané odberové množstvá tovarov počas 24 mesiacov pre všetky 3 časti zákazky sú uvedené v Prílohe č. 2 Výzvy na predkladanie ponúk.

Variantné riešenia sa nepripúšťajú.

Elektronická aukcia sa neuplatňuje.

**Informácia k obhliadke:**

Obstarávateľ v tomto postupe zadávania zákazky obhliadku nerealizuje.

**7. Forma zmluvného vzťahu**

Obstarávateľ uzavrie Rámcovú dohodu podľa § 409 a nasl. zákona č. 513/1991 Zb. (Obchodný zákonník v znení neskorších predpisov) a podľa § 117 zákona č. 343/2015 Z. z. o verejnom obstarávaní a o zmene a doplnení niektorých zákonov a to na konkrétnu časť zákazky iba s jedným úspešným uchádzačom, ktorý bude určený na základe hodnotiaceho kritéria (bližšie informácie sú uvedené v bode 11. Výzvy na predkladanie ponúk).

Obchodno-zmluvné podmienky sú uvedené v návrhu Rámcovej dohody, ktorá je Prílohou č. 6 tejto Výzvy.

**8. Financovanie predmetu zákazky**

Predmet zákazky bude financovaný z finančných prostriedkov obstarávateľa.

Obstarávateľ neposkytne úspešnému uchádzačovi finančné zálohy ani preddavky na realizáciu predmetu zákazky.

**9. Jazyk v predmetnom verejnom obstarávaní a komunikácia**

**9.1** Ponuka a tiež doklady v nej predložené, musia byť vyhotovené v štátnom jazyku Slovenskej republiky, t.j. v slovenskom jazyku. Doklady a informácie v písomnej forme predložené v cudzom jazyku musia byť zároveň predložené aj ako úradný preklad týchto dokladov a informácií do štátneho, t.j. do slovenského jazyka. Výnimka platí pre doklady predložené v českom jazyku. Tieto sú plne akceptované. Úradný preklad dokumentov a informácií z cudzieho jazyka do českého jazyka je akceptovaný.Vyššie uvedené platí aj pre komunikáciu medzi záujemcom/uchádzačom a obstarávateľom (napr. v procese vysvetľovania a pod.), pokiaľ výslovne nie je uvedené inak.

V prípade zistenia porušenia ustanovení bodu 9.1 zo strany záujemcu/uchádzača si obstarávateľ vyhradzuje právo nezaradiť ponuku takého uchádzača do vyhodnotenia na základe hodnotiaceho kritéria podľa bodu 11. Výzvy a vylúčiť uchádzača z predmetného obstarávania zákazky.

**9.2 Komunikácia a spôsob výmeny informácií:**

-zaslanie výzvy na predkladanie ponúk subjektom: e-mailom;

-vysvetľovanie informácií uvedených vo Výzve na predkladanie ponúk a týkajúcich sa predmetu zákazky: e-mailom (platí aj pre záujemcu, ktorý žiada obstarávateľa o vysvetlenie);

-predkladanie ponúk uchádzačom: **výhradne v listinnej forme** (bližšie bod 12. Výzvy);

-vysvetľovanie informácií uvedených v dokladoch ponuky uchádzača: e-mailom;

-informácia o výsledku vyhodnotenia ponúk zaslaná uchádzačom: e-mailom;

-doručenie odsúhlasenej a úspešným uchádzačom potvrdenej Rámcovej dohody určenej na uzavretie: v listinnej forme na adresu sídla obstarávateľa;

-komunikácia v iných veciach súvisiacich so zákazkou: e-mailom;

V prípade zistenia porušenia ustanovení bodu 9.2 zo strany záujemcu/uchádzača si obstarávateľ vyhradzuje právo nezaradiť ponuku takého uchádzača do vyhodnotenia na základe hodnotiaceho kritéria podľa bodu 11. Výzvy a vylúčiť uchádzača z predmetného obstarávania zákazky.

**10. Ponuka uchádzača bude pozostávať z predloženia nasledovných dokladov:**

Uchádzač predloží obstarávateľovi v lehote do uplynutia lehoty na predkladanie ponúk nasledovné doklady:

**Upozornenie:** nižšie uvedené doklady predkladá uchádzač v ponuke iba v jednom vyhotovení a to bez ohľadu na to, na koľko častí zákazky predkladá ponuku.

**1)**Uchádzač predloží doklad – **Opis a technická špecifikácia predmetu zákazky.** Tento dokument je **Prílohou č. 1** Výzvy na predkladanie ponúk. Uchádzač vyplní v závere dokumentu všetky požadované údaje a tento podpisom potvrdený dokument predkladá obstarávateľovi v ponuke vyhotovený ako originál v listinnej forme. Tento dokument je zároveň Prílohou č. 1 návrhu Rámcovej dohody.

**2)**Uchádzač predloží doklad – **Identifikačné údaje uchádzača a návrh plnenie kritérií.** Tento dokument je **Prílohou č. 2** Výzvy na predkladanie ponúk. Uchádzač vyplní naprieč dokumentom všetky požadované údaje (označené žltým podfarbením) podľa predtlače a tento podpisom potvrdený dokument predkladá obstarávateľovi v ponuke vyhotovený ako originál v listinnej forme. Tento dokument je zároveň Prílohou č. 2 návrhu Rámcovej dohody.

**!!! Upozornenie: Jednotkové ceny, ktoré uvedie uchádzač v Prílohe č. 2 sú konečné a záväzné. Tieto ceny nie je možné po uplynutí lehoty na predkladanie ponúk viac meniť (smerom nahor, ani nadol). Ceny sa uvádzajú v EUR a centy (pokiaľ sa uvádzajú) sa matematicky zaokrúhľujú na dve desatinné miesta.**

Subjekt, ktorý nie je platiteľom dane z pridanej hodnoty (DPH) v Slovenskej republike, upozorní na túto skutočnosť v závere Prílohy č. 2 a tiež v texte návrhu Rámcovej dohody (t.j. na vyznačenom mieste žltým podfarbením).

**3)Doklady** **preukazujúce osobné postavenie uchádzača (podľa § 117 zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov) – spoločné pre všetky časti zákazky:**

Uchádzač predloží:

**a)**Splnenie podmienky účasti podľa § 32 ods. 1 písm. f) zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov uchádzač preukáže doloženým **čestným vyhlásením**, že uchádzač nemá uložený zákaz účasti vo verejnom obstarávaní potvrdený konečným rozhodnutím v Slovenskej republike alebo v štáte sídla, miesta podnikania alebo obvyklého pobytu.

Uchádzač použije formulár čestného vyhlásenia uvedený v **Prílohe č. 3** tejto Výzvy. Uchádzač v Prílohe č. 3 vyplní údaje o obchodnom mene (názve) uchádzača, uvedie adresu svojho sídla (miesta podnikania), uvedie svoje IČO. Uchádzač uvádza všetky tieto údaje v súlade s údajmi uvedenými v obchodnom, resp. živnostenskom registri. Uchádzač nakoniec uvedie v dokumente miesto a dátum vyhotovenia dokumentu, v dokumente sa uvedie meno a priezvisko osoby za uchádzača, ktorá dokument podpíše. Vhodné je potvrdiť dokument pečiatkou organizácie uchádzača. Uchádzač dokument  predkladá obstarávateľovi v ponuke vyhotovený ako originál v listinnej forme.

Pre hospodárske subjekty (uchádzačov) so sídlom na území Slovenskej republiky aj so sídlom mimo územia Slovenskej republiky platí, že pokiaľ sú tieto subjekty zapísané v Zozname hospodárskych subjektov (podľa zákona Národnej Rady Slovenskej republiky č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov) a majú skutočnosť podľa § 32 ods. 1 písm. f) platne zapísanú podľa vyššie cit. zákona, tak tieto hospodárske subjekty (uchádzači) nepredkladajú doklad podľa písmena a) tohto bodu Výzvy a obstarávateľ si túto skutočnosť overí náhľadom do Zoznamu hospodárskych subjektov.

**b)**Splnenie podmienky účasti podľa § 32 ods. 1 písm. e) zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov uchádzač preukáže doloženým **dokladom o oprávnení dodávať tovar, uskutočňovať stavebné práce alebo poskytovať službu, ktorý zodpovedá predmetu zákazky**. Nakoľko obstarávateľ je oprávnený použiť údaje z informačných systémov verejnej správy podľa zákona č. 177/2018 Z. z. o niektorých opatreniach na znižovanie administratívnej záťaže využívaním informačných systémov verejnej správy a o zmene a doplnení niektorých zákonov v znení neskorších predpisov (zákon proti byrokracii), týmto oznamuje hospodárskym subjektom (uchádzačom) so sídlom na území Slovenskej republiky, že v zmysle vyššie cit. zákona tieto subjekty nemusia predkladať požadovaný doklad podľa písmena b) tohto bodu Výzvy, nakoľko si ho obstarávateľ dokáže zabezpečiť a skutočnosti overiť v príslušnom informačnom systéme verejnej správy. Uchádzači so sídlom mimo územia Slovenskej republiky predkladajú doklad podľa písm. b) tohto bodu Výzvy (aktuálne platný výpis z obchodného alebo živnostenského registra, resp. ekvivalentného registra v krajine sídla uchádzača). Nie je požadovaný úradne overený doklad. Doklad sa predkladá v ponuke vyhotovený v listinnej forme.

Pre uchádzačov so sídlom na území Slovenskej republiky aj so sídlom mimo územia Slovenskej republiky platí, že pokiaľ sú tieto subjekty zapísané v Zozname hospodárskych subjektov (podľa zákona Národnej Rady Slovenskej republiky č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov) a majú skutočnosť podľa § 32 ods. 1 písm. e)platne zapísanú podľa vyššie cit. zákona, tak tieto subjekty (uchádzači) nepredkladajú doklad podľa písm. b) tohto bodu Výzvy a obstarávateľ si túto skutočnosť overí náhľadom do Zoznamu hospodárskych subjektov.

**4)**Uchádzač v ponuke predloží doklad - **Čestné vyhlásenie**. Uchádzač na tento účel použije **Prílohu č. 4** tejto Výzvy. Uchádzač v Prílohe č. 4 vyplní údaje o obchodnom mene (názve) uchádzača, uvedie adresu svojho sídla (miesta podnikania), uvedie svoje IČO. Uchádzač uvádza všetky tieto údaje v súlade s údajmi uvedenými v obchodnom, resp. živnostenskom registri. Uchádzač nakoniec uvedie v dokumente miesto a dátum vyhotovenia dokumentu, v dokumente sa uvedie meno a priezvisko osoby za uchádzača, ktorá dokument podpíše. Vhodné je potvrdiť dokument pečiatkou organizácie uchádzača.

Uchádzač dokument predkladá v ponuke vyhotovený ako originál v listinnej forme.

**5)**Uchádzač predloží doklad – **Zoznam dodávok tovaru.**

Tento dokument je **Prílohou č. 5** tejto Výzvy.

Uchádzač v ponuke predloží zoznam dodávok tovaru za predchádzajúce tri roky spätne od vyhlásenia verejného obstarávania *(t.j. od zverejnenia Výzvy na predkladanie ponúk na webovom sídle obstarávateľa www.dpmz.sk v sekcii verejné obstarávanie/zákazky s nízkou hodnotou)* s uvedením cien, lehôt dodania a odberateľov. Dokladom je referencia (§ 12 ZVO), ak odberateľom bol verejný obstarávateľ alebo obstarávateľ podľa zákona č. 343/2015 Z. z. (ZVO).

Na účely tejto zákazky: uchádzač v dokumente Prílohy č. 5 vyplní Tabuľky č. 1 až 3 a to podľa toho, na ktorú časť predmetu zákazky predkladá ponuku.

Uchádzač vyplní v dokumente Prílohy č. 5 všetky požadované údaje a tento podpísaný dokument predkladá obstarávateľovi v ponuke vyhotovený ako originál v listinnej forme.

**6)**Uchádzač v ponuke predloží doklad – **návrh Rámcovej dohody**. Uchádzač použije **Prílohu č. 6** tejto Výzvy, ktorej obsahom je návrh obchodno-zmluvných podmienok. Do návrhu Rámcovej dohody uchádzač vpíše všetky potrebné údaje podľa predtlače (miesta vyznačené žltým podfarbením textu). Pri uvádzaní údajov o Predávajúcom v záhlaví Rámcovej dohody v časti Zmluvné strany uchádzač uvádza tieto údaje v takej štruktúre a v poradí, aká je uvedená u Kupujúceho t.j. (Sídlo, IČO, DIČ...). Uchádzač nesmie meniť/dopĺňať text ustanovení v Rámcovej dohode (Článok 1 až Článok 12) mimo vyznačených miest žltým podfarbením. V závere Rámcovej dohody uchádzač uvedie miesto a dátum vyhotovenia dokumentu, meno a priezvisko oprávnenej osoby, ktorá návrh Rámcovej dohody podpíše. Poznámka: Po doplnení požadovaných údajov v Rámcovej dohode uchádzač odstráni žlté podfarbenie textu.

Návrh Rámcovej dohody sa predkladá v ponuke vyhotovený ako originál v listinnej forme.

Návrh Rámcovej dohody musí byť potvrdený podpisom osoby, ktorá je oprávnená podpisovať dokumenty za subjekt v zmysle informácií uvedených vo výpise z obchodného registra, živnostenského registra a pod. V prípade, že návrh Rámcovej dohody podpíše iná osoba, musí byť v ponuke predložený originál splnomocnenia (resp. úradne overená kópia originálu splnomocnenia) vyhotovený v listinnej forme, v ktorom oprávnená osoba/osoby t.j. splnomocniteľ splnomocňuje na úkon podpísania návrhu Rámcovej dohody (prípadne aj na ďalšie úkony) inú osobu/osoby, t.j. splnomocnenca. Mená, priezviská a podpisy splnomocniteľa aj splnomocnenca musia byť v dokumente uvedené. Podpis splnomocniteľa musí byť úradne overený.

Návrh Rámcovej dohody obsahuje Prílohu č. 1 a Prílohu č. 2

Uchádzač v ponuke predkladá tieto dve prílohy v listinnej forme ako originály iba v počte 1 ks z každej, t.j. nie duplicitne.

**7)**Uchádzač predloží doklad – **Technický alebo materiálový/produktový list tovaru.**

Každý uchádzač predloží ako súčasť svojej ponuky technický list ku každému tovaru, ktorý ponúka a naceňuje v rámci príslušnej časti zákazky.

Uchádzač predloží v ponuke technické listy k tovarom v listinnej forme, ktoré musia byť vyhotovené v štátnom (slovenskom) jazyku. Akceptovaný je aj doklad vyhotovený v českom jazyku. Doklad vyhotovený v cudzom jazyku predloží uchádzač v tomto cudzom jazyku a zároveň k nemu predloží úradný preklad dokladu do slovenského, prípadne do českého jazyka.

!!!Z predloženého technického listu musí jednoznačne vyplývať, či ponúkaný tovar spĺňa požiadavky uvedené obstarávateľom v Prílohe č. 1 a 2 Výzvy na predkladanie ponúk (týka sa aj požadovaných vybraných technických parametrov ponúknutého tovaru). Na preukázanie splnenia požiadaviek na predmet zákazky (požadovaných vybraných parametrov ponúknutého tovaru a pod.) môže uchádzač v ponuke predložiť okrem technického listu tovaru aj iný relevantný doklad a to iba v prípade, ak hodnota požadovaného parametru nie je v technickom liste tovaru uvedená a uvedená je v inom relevantnom doklade, ktorý zodpovedá ponúkanému tovaru. Aj v prípade predloženého iného relevantného dokladu platí, že musí byť vyhotovený v listinnej forme a v štátnom (slovenskom) jazyku. Akceptovaný je aj doklad vyhotovený v českom jazyku. Doklad vyhotovený v cudzom jazyku predloží uchádzač v tomto cudzom jazyku a zároveň k nemu predloží úradný preklad dokladu do slovenského, prípadne do českého jazyka.

*Poznámka obstarávateľa:* predložený technický list tovaru je rozhodujúci pre posúdenie skutočností, či ponúknutý tovar spĺňa podmienky/požiadavky obstarávateľa stanovené na predmet zákazky pre konkrétnu časť.

**8)**Uchádzač predloží v ponuke **vzorku ponúknutého tovaru** v počte **2 ks** z každého ponúknutého tovaru (uvedené platí pre príslušnú časť zákazky, na ktorú uchádzač predkladá ponuku). Vzorka tovaru musí zodpovedať požiadavkám obstarávateľa na predmet zákazky (platí pre príslušnú časť predmetu zákazky), ktoré sú uvedené vo Výzve na predkladanie ponúk a v jej prílohách. Zároveň vzorka musí zodpovedať špecifikácii, ktorú uchádzač uviedol v Prílohe č. 2 k jednotlivým šmýkadlám a musí tiež zodpovedať informáciám uvedeným v predložených technických (materiálových resp. produktových) listoch ponúknutého tovaru.

Náklady uchádzača spojené s poskytnutím vzoriek nie je možné od obstarávateľa vymáhať. Po predložení ponuky vzorky ostávajú súčasťou dokumentácie k verejnému obstarávaniu.

**Upozornenie týkajúce sa predkladania dokladov podľa bodu 10 Výzvy na predkladanie ponúk:** Obstarávateľ upozorňuje záujemcov/uchádzačov, že pokiaľ obstarávateľ v procese vyhodnotenia ponúk zistí v ponuke uchádzača chýbajúci doklad a tento doklad obstarávateľ nedokáže zabezpečiť iným vhodným spôsobom (napr. z informačného systému verejnej správy a pod.), ponuka uchádzača nebude zaradená do vyhodnotenia na základe hodnotiaceho kritéria podľa bodu 11. Výzvy a bude z predmetného obstarávania vylúčená.

**11. Kritérium na vyhodnotenie ponúk**

Každá časť zákazky sa bude vyhodnocovať samostatne a to na základe ponúknutej najnižšej ceny v EUR bez DPH za konkrétnu časť zákazky.

Pre každú časť zákazky je stanovené nasledovné hodnotiace kritérium:

**Cena v EUR bez DPH za predpokladanú spotrebu za 24 mesiacov.**

V prípade, ak uchádzač v rámci konkrétnej časti zákazky ponúkne tovar, ktorý nebude spĺňať požiadavky určené obstarávateľom vo Výzve na predkladanie ponúk a v jej prílohách, v takom prípade nebude ponúknutý tovar v rámci konkrétnej časti zákazky zaradený do vyhodnotenia a ponuka uchádzača pre túto časť zákazky nebude vyhodnotená na základe hodnotiaceho kritéria a bude z verejného obstarávania konkrétnej časti zákazky vylúčená.

**12. Forma, miesto a spôsob predkladania ponúk**

Uchádzač predkladá ponuku, t.j. požadované dokumenty, ktoré sú obsahom ponuky, **výhradne v listinnej forme.**

**1)Miesto doručenia ponúk:**  
Dopravný podnik mesta Žiliny s.r.o., Kvačalova 2, 011 40 Žilina

**2)Formálne náležitosti predkladania ponúk:**

Dokumenty tvoriace obsah ponuky musia byť predložené/doručené obstarávateľovi v samostatnom (nepriehľadnom) uzavretom obale, ktorý musí obsahovať nasledovné údaje:

* adresu sídla obstarávateľa: Dopravný podnik mesta Žiliny s.r.o., Kvačalova 2, 011 40 Žilina
* obchodný názov (meno), adresu sídla uchádzača
* označenie obalu: „**NEOTVÁRAŤ – VEREJNÉ OBSTARÁVANIE**"
* označenie predmetu zákazky: ***„Uhlografitové šmýkadlá pre trolejbusy Dopravného podniku mesta Žiliny s.r.o.“***

**3)Spôsob doručenia ponúk akceptovaný obstarávateľom:**

* poštovou prepravou
* kuriérskou službou alebo ekvivalentnou doručovateľskou službou
* doručenie ponuky osobne na podateľňu vyhlasovateľa súťaže, 1. poschodie, v pracovné dni pondelok až piatok, v čase od 8,00 do 14,00 hod.

Pri zásielkach doručených poštovou prepravou, prípadne kuriérskou službou alebo ekvivalentnou doručovateľskou službou, je rozhodujúci moment fyzického doručenia ponuky do dispozičnej sféry obstarávateľa.

Predloženie ponúk v inej ako v listinnej forme je v rozpore s požiadavkami obstarávateľa a takto doručené ponuky nebudú zaradené do vyhodnotenia na základe hodnotiaceho kritéria podľa bodu 11. Výzvy a budú z verejného obstarávania vylúčené.

**13. Lehota na predkladanie ponúk**

Termín: **do 22.12.2021 do 14:00 hod.**

Ponuky predložené po uplynutí lehoty na predkladanie ponúk nebude možné zaradiť do vyhodnotenia ponúk. Ponuky predložené po uplynutí lehoty na predkladanie ponúk sa vrátia uchádzačom neotvorené.

Predložené ponuky nemožno odvolať po uplynutí lehoty na predkladanie ponúk.

Ponuky predložené v lehote na predkladanie ponúk ostávajú archivované ako súčasť dokumentácie k predmetnému verejnému obstarávaniu.

**14. Lehota na vysvetľovanie informácií uvedených vo výzve a informácií týkajúcich sa predmetu zákazky**

Uchádzač môže požiadať obstarávateľa o písomné vysvetlenie informácií, ktoré sú uvedené vo výzve na predkladanie ponúk a ktoré sa týkajú predmetu zákazky. Môže tak urobiť v termíne najneskôr do 16.12.2021 (vrátane tohto dňa). Žiadosť o vysvetlenie uchádzač zašle e-mailom na adresu obstarávateľa: [peter.durkovsky@dpmz.sk](mailto:peter.durkovsky@dpmz.sk). Obstarávateľ bezodkladne, najneskôr do 17.12.2021 (vrátane tohto dňa) podá záujemcovi/uchádzačovi písomne (e-mailom) vysvetlenie. Toto vysvetlenie spolu s otázkami zo žiadosti zašle súčasne všetkým osloveným subjektom a zverejní na svojom webovom sídle pri predmetnej zákazke. Ak bude potrebné, obstarávateľ primerane predĺži lehotu na predkladanie ponúk.

**15. Vyhodnotenie ponúk, informácia o výsledku vyhodnotenia cenových ponúk**

Obstarávateľ bude každú časť zákazky vyhodnocovať samostatne a výsledkom tohto verejného obstarávania bude uzavretie Rámcovej dohody na každú časť zákazky iba s jedným úspešným uchádzačom, ktorý bude určený na základe hodnotiaceho kritéria (viď bod č. 11 výzvy na predkladanie ponúk).

Po uplynutí lehoty na predkladanie ponúk obstarávateľ ponuky vyhodnotí, či uchádzač predložil všetky doklady požadované obstarávateľom vo výzve a či uchádzač splnil podmienky/požiadavky stanovené obstarávateľom na predmet zákazky. V prípade, že uchádzač splnil všetky stanovené podmienky/požiadavky vo výzve a predložil všetky požadované doklady, bude jeho ponuka vyhodnocovaná na základe hodnotiaceho kritéria, ktoré je uvedené v bode 11 tejto Výzvy. Pre každú časť zákazky bude stanovené umiestnenie uchádzačov v poradí a určený bude jeden úspešný uchádzač. Ak počas vyhodnotenia ponúk bude relevantné, obstarávateľ požiada uchádzača o vysvetlenie ponuky a určí lehotu na doručenie vysvetlenia.

Ponuky predložené obstarávateľovi sa v rámci príslušnej hodnotenej časti zákazky zoradia podľa výšky ceny hodnotiaceho kritéria v EUR bez DPH za príslušnú časť zákazky a to od najnižšej ceny po najvyššiu cenu (vzostupne). Za príslušnú časť zákazky bude úspešným iba jeden uchádzač, ktorý ponúkol za predmetnú časť zákazky spolu najnižšiu cenu v EUR bez DPH.

Ostatným uchádzačom, ktorí v rámci príslušnej časti zákazky ponúkli vyššiu cenu ako úspešný uchádzač, bude priradené umiestnenie v poradí vzostupným spôsobom a to podľa výšky ponúknutej ceny v EUR bez DPH za hodnotenú časť zákazky. Uchádzači, ktorí sa umiestnia na druhom a ďalších miestach v poradí, budú v rámci hodnotenej časti zákazky vyhodnotení ako neúspešní uchádzači.

V prípade, že na konkrétnu časť zákazky predloží ponuku iba jeden uchádzač, porovnávanie ponúknutých cien nebude v rámci vyhodnotenia realizované a obstarávateľ (komisia resp. odborný útvar obstarávateľa, t.j. predkladateľ požiadavky na obstaranie predmetu zákazky) posúdi (napr. v porovnaní s cenami dostupnými na trhu alebo s cenami, ktoré sú uvedené v uzavretých zmluvách, ktoré sú k dispozícií z verejne prístupných zdrojov a pod.), či ponuku takéhoto uchádzača obstarávateľ príjme, alebo uplatní možnosť zrušenia verejného obstarávania konkrétnej časti zákazky a to na základe vyhradeného práva v tejto Výzve.

Obstarávateľ bezodkladne po vyhodnotení ponúk oznámi informáciu o výsledku vyhodnotenia ponúk každému uchádzačovi, ktorý predložil ponuku a informáciu o výsledku vyhodnotenia ponúk zverejní na svojom webovom sídle pri konkrétnej zákazke. Obstarávateľ zdokumentuje priebeh verejného obstarávania a záznam uchováva v dokumentácii z obstarávania zákazky.

**16. Postup po vyhodnotení ponúk**

Po odoslaní informácie o výsledku vyhodnotenia ponúk uchádzačom, obstarávateľ písomne (e-mailom) vyzve úspešného uchádzača za každú časť zákazky k doručeniu potvrdených rovnopisov Rámcovej dohody v listinnej forme a informuje ho o ďalšom postupe pri uzavretí Rámcovej dohody.

**17. Doplňujúce informácie**

1.Všetky výdavky a náklady spojené s prípravou a predkladaním ponuky znáša záujemca o zákazku bez finančného nároku voči obstarávateľovi a to bez ohľadu na výsledok tohto verejného obstarávania.

2.Obstarávateľ si vyhradzuje právo zrušiť postup zadávania konkrétnej časti zákazky v prípade, ak všetky ponuky nespĺňajú požiadavky obstarávateľa uvedené vo výzve na predkladanie ponúk, ak ponuka úspešného uchádzača alebo všetky predložené ponuky prekročia výšku finančných prostriedkov, ktorú môže obstarávateľ použiť na financovanie konkrétnej časti predmetu zákazky. Tiež si vyhradzuje právo zrušiť obstarávanie časti predmetu zákazky, ak sa zmenili okolnosti, za ktorých bolo obstarávanie začaté, alebo môže postup zadávania časti zákazky zrušiť, pokiaľ bola obstarávateľovi predložená iba jedna ponuka v rámci konkrétnej časti zákazky, resp. ak iba jedna ponuka splnila všetky požiadavky obstarávateľa uvedené vo Výzve na predkladanie ponúk.

3.Obstarávateľ si vyhradzuje právo zrušiť toto obstarávanie aj v prípade, ak na predmet zákazky, alebo na predmet časti zákazky nebola predložená v lehote na predkladanie ponúk žiadna ponuka.

4.Obstarávateľ si vyhradzuje právo zrušiť verejné obstarávanie zákazky aj v prípade, ak na predmet zákazky alebo na predmet časti zákazky (vyhodnocovaná na základe najnižšej ceny) boli predložené dve alebo viaceré rovnaké ceny spolu v EUR bez DPH špecifikované vo výzve ako hodnotiace kritérium, ktoré sú z hľadiska posudzovania v rámci vyhodnotenia na základe hodnotiaceho kritéria zároveň najnižšie spomedzi hodnotených ponúk.

**18. Zoznam príloh k Výzve na predkladanie ponúk**

Príloha č. 1: Opis a technická špecifikácia predmetu zákazky

Príloha č. 2: Identifikačné údaje uchádzača a návrh na plnenie kritérií

Príloha č. 3: Čestné vyhlásenie

Príloha č. 4: Čestné vyhlásenie

Príloha č. 5: Zoznam dodávok tovaru

Príloha č. 6: Návrh Rámcovej dohody

Zverejnenie zákazky: webové sídlo obstarávateľa

http://www.dpmz.sk/zakazky-s-nizkou-hodnotou/

**V Žiline, 13.12.2021**

Vypracoval: Ing. Peter Ďurkovský, odd. verejného obstarávania